Vegan μοτσαρέλα, συνταγές για χορτοφάγους χωρίς γλουτένη
›Χορτοφαγικές συνταγές χωρίς γλουτένη›Συνταγές χωρίς γλουτένη›Συνταγές χωρίς γλουτένη: Σνακς›Vegan μοτσαρέλα
Ξέρω καλά και από τη δική μου προσωπική εμπειρία, ότι το πιο δύσκολο κομμάτι της στροφής στη vegan διατροφή είναι ο αποχωρισμός των τυριών. Σίγουρα οι επιλογές φυτικών τυριών στην αγορά είναι αρκετές για να καλύψουν το… κενό, αλλά όπως θα γνωρίζετε, όλα αυτά τα τυριά υπόκεινται σε επεξεργασία, κάποια μεγαλύτερη από άλλα. Κι αν θέλουμε να ακολουθούμε υγιεινή φυτοφαγική διατροφή, απαλλαγμένη από επεξεργασμένες τροφές, η (υπερ)κατανάλωση φυτικών τυριών δεν είναι καλή επιλογή στην καθημερινότητά μας. Γι’ αυτό και φτιάχνουμε τη δική μας vegan μοτσαρέλα, το ιταλικό αυτό ημίσκληρο τυρί με την ήπια γεύση, με κάσιους πλούσια σε πρωτεΐνη, διατροφική μαγιά εμπλουτισμένη με βιταμίνη Β12, μηλόξιδο και tamari sauce. Το μηλόξιδο μπορεί να βοηθήσει στη μείωση του σακχάρου του αίματος, ενώ έχει και αντιμικροβιακή δράση, συν του ότι έρευνες έχουν δείξει ότι μπορεί να μειώσει την αρτηριακή πίεση, τη χοληστερίνη και τα τριγλυκερίδια σε ποντίκια. Ένα ακόμη θαυματουργό συστατικό αυτού του σπιτικού τυριού είναι το tamari, μια ιαπωνική σάλτσα σόγιας που αποτελεί προϊόν ζύμωσης, πιο ήπια και με χαμηλότερη περιεκτικότητα σε αλάτι από την κλασική σάλτσα σόγιας, πλούσια σε προβιοτικά και ιδανική για την υγεία και την ισορροπία του μικροβιώματος του εντέρου.
100 γραμμάρια κάσιους (μουλιασμένα αποβραδίς)
1 κ.σ. διατροφική μαγιά
1,5 κ.σ. μηλόξιδο
½ κ.γ. tamari
¼ κ.γ. σκόνη σκόρδου
3 κ.γ. αλεύρι ταπιόκα
Βάλτε τα μουλιασμένα κάσιους με το νερό που τα μουλιάσατε στο μούλτι και χτυπήστε τα μέχρι να έχετε ένα απαλό αποτέλεσμα. Προσθέστε την διατροφική μαγιά, το μηλόξιδο, το αλάτι, τη σκόνη σκόρδου, το αλεύρι και χτυπήστε τα όλα μαζί ξανά.
Προσθέστε το μείγμα σας σε ένα αντικολλητικό τηγάνι σε υψηλή φωτιά και ανακατεύετε συνεχώς μέχρι το μείγμα σας να γίνει πιο παχύρρευστο, για περίπου 5-10 λεπτά.
Το μείγμα σας θα ενωθεί και θα σχηματίσει μια μπάλα, την οποία θα μεταφέρετε στη συνέχεια σε ένα πιάτο. Βρέξτε τα δάχτυλά σας, κόψτε ένα μικρό κομμάτι από την μπάλα και πλάστε μια μικρή μπαλίτσα, όπως η μοτσαρέλα.
Αν δεν το καταναλώσετε την ίδια μέρα, μπορείτε να το βάλετε στο ψυγείο.
Αν δεν έχετε ανακαλύψει ακόμη το μηλόξιδο, ήρθε η ώρα! Εκτός της αντιβακτηριδιακής του δράσης και των οφελών του στη υγεία, φαίνεται να συμβάλλει και στην απώλεια βάρους, καθώς αυξάνει το αίσθημα κορεσμού και μειώνει το αίσθημα πείνας. Προσθέστε το σε ντρέσινγκ για τη σαλάτα, σε σπιτική μαγιονέζα, σε σάλτσες ή αραιώστε το σε νερό και πιείτε το σκέτο (1-2 κ.γ. μηλόξιδο ανά 5-10ml).